আকোস্তা নিউর যুদ্ধ

আকোস্তা নিউর যুদ্ধ ( গুয়ারানি: Acosta Ñu ñorainõ) হলো ১৮৬৯ সালের ১৬ আগস্ট প্যারাগুয়েতে সংঘটিত একটি যুদ্ধ, যা ব্রাজিলে ক্যাম্পো গ্র্যান্ডের যুদ্ধ () ও প্যারাগুয়েতে শিশুদের যুদ্ধ (স্পেনীয়: Batalla de los Niños) নামে পরিচিত। এটি প্যারাগুয়ে যুদ্ধের সর্বশেষ বড় আকারের সংঘর্ষ ছিল, যা ত্রিপক্ষীয় মিত্রবাহিনী (ব্রাজিল, আর্জেন্টিনা ও উরুগুয়ে) এবং প্যারাগুয়ের মধ্যে সংঘটিত হয়। যুদ্ধে প্রায় ৩,৫০০ দুর্বল অস্ত্রধারী প্যারাগুয়ের নাগরিক–যাদের অধিকাংশই ছিল নয় থেকে পনেরো বছর বয়সী ছেলে এবং বৃদ্ধ ও আহত যোদ্ধা– ২০,০০০ ব্রাজিলীয় ও আর্জেন্টাইন প্রবীণ ও অভিজ্ঞ সৈন্যের মুখোমুখি হয়েছিল। যুদ্ধে ত্রিপক্ষীয় শক্তি প্যারাগুয়ের বাহিনীকে বিপর্যস্ত করে বিজয় অর্জন করে।  

 পটভূমি 
১৮৬৯ সালের মাঝামাঝি সময়ে প্যারাগুয়ের সেনাবাহিনী সম্পূর্ণভাবে পিছিয়ে ছিল এবং রাজধানী আসুনসিওন তখন মিত্রবাহিনীর দখলে চলে গিয়েছিল। প্যারাগুয়ের রাষ্ট্রপতি ফ্রান্সিসকো সোলানো আত্মসমর্পণ করতে অস্বীকার করেন এবং পাহাড়ি অঞ্চলে সরে গিয়ে শেষ পর্যন্ত যুদ্ধ চালিয়ে যাওয়ার অঙ্গীকার করেন। মিত্রবাহিনীর প্রধান সেনানায়ক লুইস আলভেস দে লিমা ই সিলভা–যিনি ‘ডিউক অব ক্যাক্সিয়াস’ নামে পরিচিত– মত দেন যে, সামরিক দৃষ্টিকোণ থেকে যুদ্ধ কার্যত শেষ হয়ে গেছে। তবে ব্রাজিলের সম্রাট দ্বিতীয় পেদ্রো আত্মসমর্পণ না করা পর্যন্ত অভিযান বন্ধ করতে অস্বীকৃতি জানান। ফলে ক্যাক্সিয়াস পদত্যাগ করেন এবং তার স্থলে সম্রাটের জামাতা প্রিন্স গাস্তোঁ দ’অর্লেয়াঁ মিত্রবাহিনীর নেতৃত্ব গ্রহণ করেন, যিনি কাউন্ট অব ইউ নামে অধিক পরিচিত ছিলেন।

কাউন্ট অব ইউ মিত্রবাহিনীর প্রধান সেনাদল নিয়ে অগ্রসর হয়ে ১৫ আগস্ট কাকুপে দখল করে নেন। তবে তার আগেই রাষ্ট্রপতি ফ্রান্সিসকো সোলানো কারাগুয়াতায় সরে যান এবং পশ্চাদ্‌রক্ষার দায়িত্ব বার্নার্দিনো কাবায়েরোর হাতে তুলে দেন। প্যারাগুয়ের সেনাবাহিনী যেন কারাগুয়াতায় পিছু হটতে না পারে, সে উদ্দেশ্যে কাউন্ট অব ইউ বার্রেরো গ্রান্দে একটি অশ্বারোহী ডিভিশন ( বর্তমান ইউসেবিও আয়ালা) পাঠান। এদিকে ব্রাজিলীয় সেনাবাহিনীর প্রথম কোর রাষ্ট্রপতিকে ধাওয়া করতে থাকে। আকোস্তা নিউতে কাবায়েরোর সঙ্গে সংঘর্ষে জড়ানোর আগে সেই অশ্বারোহী ডিভিশনের সাথে ব্রাজিলীয় সেনাবাহিনীর দ্বিতীয় কোর যোগদান করে, যার মধ্যে কর্নেল লুইস মারিয়া কাম্পোসের অধীনে আর্জেন্টাইন সৈন্যরাও অন্তর্ভুক্ত ছিল।

 যুদ্ধ 
সংযোগ=https://en.wikipedia.org/wiki/File:Soldado_Paraguayo_por_Modesto_Gonzalez.jpg|থাম্ব|মোদেস্তো গনসালেস অঙ্কিত আকোস্তা ন্যু-তে একজন প্যারাগুয়ীয় শিশুসৈনিক (১৮৯১)। 
১৬ আগস্ট ব্যারেরো গ্রান্দের কাছে মিত্রবাহিনী প্যারাগুয়ের সেনাদের পশ্চাদ্ভাগে পৌঁছে যায়। মিত্র বাহিনীতে তখন প্রায় ২০,০০০ ব্রাজিলীয় ও আর্জেন্টাইন সেনা ছিল, যাদের মোকাবিলায় ছিল প্রায় ৪,৩০০ জন প্যারাগুয়ীয় কিশোর সৈনিক ও প্রাপ্তবয়স্ক অভিজ্ঞ যোদ্ধা। নিজের বাহিনীর অধিকাংশ সদস্য যে এত অল্পবয়সী, তা আড়াল করার জন্য ক্যাবালেরো তার বাহিনীর নয় ও দশ বছর বয়সী অনেক শিশুর মুখে নকল দাড়ি লাগিয়ে তাদের প্রাপ্তবয়স্কের মতো দেখানোর ব্যবস্থা করেছিলেন। সকাল ৮টা ৩০ মিনিটে ক্যাম্পো গ্রান্দে—যা আকোস্তা ন্যু (‘আকোস্তার মাঠ’) নামেও পরিচিত—যুদ্ধ শুরু হয়। এটি প্রায় ১২ বর্গকিলোমিটার (৪.৬ বর্গমাইল) বিস্তৃত একটি উন্মুক্ত সমভূমি ছিল, যা ব্রাজিলীয় অশ্বারোহী বাহিনীর পক্ষে খুব অনুকূল ছিল। তবে মাঠটির দিকে অগ্রসর হওয়ার পথটি আরোয়ো ইউকুরি ও আরোয়ো পিরিবেবুই নামক দুইটি খালের মিলনস্থলের কারণে সংকীর্ণ হয়ে পড়েছিল। এর ফলে কর্নেল মানোয়েল ডেওদোরো দা ফনসেকের অধিনায়কত্বে মিত্রবাহিনীর প্রথম পদাতিক কোর প্রাথমিক আক্রমণ শুরু করে।

পরবর্তী আট ঘণ্টা ধরে প্যারাগুয়ীয় বাহিনী তীব্র প্রতিরোধ গড়ে তোলে এবং পিছিয়ে যেতে যেতে আরোয়ো ইউকুরি খালের অপর পারে অবস্থান নেয়, যেখানে তাদের কাছে আটটি কামান ও প্রাকৃতিক আশ্রয় ছিল। তারা নিজেদের চলাচল গোপন করতে আগুন ধরিয়ে ধোঁয়া সৃষ্টি করে; কিন্তু শুষ্ক ঘাসে সেই আগুন দ্রুত ছড়িয়ে পড়তে শুরু করে। প্যারাগুয়ীরা মিত্রবাহিনীর খাল পার হওয়ার একটি প্রচেষ্টা প্রতিহত করতে সক্ষম হয়েছিল। তবে কাউন্ট অব ইউয়ের নির্দেশে পরিচালিত কামান গোলাবর্ষণে প্যারাগুয়ে বাহিনীর মারাত্মক ক্ষয়ক্ষতি হয়। এর ফলেই মিত্রবাহিনীর চতুর্থ অশ্বারোহী ব্রিগেড খালটি অতিক্রম করতে সক্ষম হয় এবং প্রতিরোধকারী বাহিনীর পার্শ্বদেশে আক্রমণ চালায়। তখন ক্যাবালেরোর সৈন্যরা বেয়নেট ব্যবহার করে আত্মরক্ষার জন্য ধ্রুপদি বর্গাকৃতি যুদ্ধরূপ গ্রহণ করেছিল।

এরই মধ্যে মিত্রবাহিনীর দ্বিতীয় কোর প্যারাগুয়ীয় বাহিনীর পশ্চাদ্ভাগে পৌঁছে তাদের পিছু হটার পথ রুদ্ধ করে দেয়। মিত্রবাহিনীর পদাতিক সৈন্যরা বেয়নেট দিয়ে আক্রমণ চালিয়ে প্যারাগুয়ীয় অবস্থানগুলো দখল করে নেয় এবং ক্যাবালেরোর কামানগুলোর নিয়ন্ত্রণ অধিকার করে। তবে ক্যাবালেরো অল্পসংখ্যক সৈন্য নিয়ে সেখান থেকে পালিয়ে যেতে সক্ষম হন।

যুদ্ধক্ষেত্র জুড়ে ছড়িয়ে পড়া আগুনের কারণে আহত হয়ে বহু সৈন্য মারা যায়। হুলিও হোস কিয়াভেনাত্তোর মতো কিছু গবেষক কাউন্ট অব ইউয়ের বিরুদ্ধে অভিযোগ করেছেন যে, তিনি আহত ও পতিত সৈন্যদের হত্যা করার উদ্দেশ্যে আগুন লাগানোর নির্দেশ দেন; এমনকি খোলা ময়দানে নির্মিত একটি হাসপাতাল পুড়িয়ে দেওয়ার ঘটনাও তার নির্দেশের অন্তর্ভুক্ত ছিল। তবে যুদ্ধে স্বয়ং উপস্থিত থাকা ভিসকাউন্ট অব তোনের সমসাময়িক এক প্রতিবেদনে এর সম্পূর্ণ বিপরীত ব্যাখ্যা দেওয়া হয়েছে; সেখানে বলা হয়েছে যে নিজেদের চলাচল আড়াল করার জন্য প্যারাগুয়ীয়রাই আগুন ধরিয়েছিল, যা পরে তাদের নিয়ন্ত্রণের বাইরে ছড়িয়ে পড়ে।

 ঐতিহাসিক প্রভাব 
পেদ্রো আমেরিকো কর্তৃক অঙ্কিত বাতালহা দে কাম্পু গ্রাঁদি নামের একটি চিত্রকর্মে এই যুদ্ধের চিত্রায়ন করা হয়েছে। পাশাপাশি আর্জেন্টাইন চিত্রশিল্পী মদেস্তো গোনসালেসের আঁকা একাধিক চিত্রমালাতেও এ যুদ্ধের দৃশ্য ফুটে উঠেছে। ভিসকাউন্ট অব তাউনায় যুদ্ধটির প্রত্যক্ষদর্শী বিবরণ প্রদান করেছেন। তিনি নিজের গ্রন্থ "রেকোর্দাসঁ দি গুয়েরা ই দি ভিয়াজেমে" (যুদ্ধ ও ভ্রমণের স্মৃতিচারণ) এই যুদ্ধের বিস্তারিত বর্ণনা তুলে ধরেছেন।

প্যারাগুয়েতে প্রতি বছর ১৬ই আগস্ট “দিয়া দেল নিনিও দেল প্যারাগুয়ে” (প্যারাগুয়ের শিশু দিবস) হিসেবে পালিত হয়। মূলত আকোস্তা নিউয়ের যুদ্ধে প্রাণ হারানো শিশুদের স্মৃতিকে সম্মান জানাতে এই দিনটি পালন করা হয়। এই দিবসটি প্রথমবারের মত ১৯৪৮ সালে প্যারাগুয়ের অস্থায়ী রাষ্ট্রপতি হুয়ান ম্যানুয়েল ফ্রুতোস কর্তৃক আনুষ্ঠানিকভাবে ঘোষণা করা হয়।

 আরো দেখুন 

 প্যারাগুয়ে
 ব্রাজিল
 ব্রাজিলে শিশুশ্রম

 তথ্যসূত্র 

বিষয়শ্রেণী:১৮৬৯-এ দক্ষিণ আমেরিকা
বিষয়শ্রেণী:যুদ্ধ
বিষয়শ্রেণী:শিশুহত্যা